በዳቦና ዱቄት ምርቶች ላይ የተጋነነ ጭማሪ ተደርጓል- የአዲስ አበባ ነዋሪዎች
በአዲስ አበባ በተለያዩ አካባቢዎች በዳቦና ዱቄት ምርቶች ላይ የተጋነነ የዋጋ ጭማሪ መታየቱን አስተያየታቸውን  የሰጡ የመዲናዋ ነዋሪዎች ተናገሩ፡፡በአራዳ ክፍለ ከተማ  የወረዳ ስድስት ነዋሪዋ ወይዘሮ ካሰች በላይሁን እንደተናገሩት ከቅርብ ጊዜ ወዲህ በሰፈራችን ያሉ ዳቦ መጋገሪያ ቤቶች በአንድ ዳቦ ላይ እስከ ሰባ ሳንቲም ጭማሪ በማድረግ መሸጥ ጀምረዋል፡፡ዋጋው  ብቻ ሳይሆን መጠኑም ቀንሷል ያሉት ወይዘሮ ካሰች “ከሱቅ የምንገዛው ዱቄት እንኳን በአንድ ጊዜ በኪሎ የአራት ብር ጭማሪ አሳይቷል” ብለዋል፡፡በኮልፌ ቀራንዮ ክፍለ ከተማ የወረዳ 15 ነዋሪዋ ወይዘሮ መሠረት ቱሉም  ሁለት ብር ይሸጥ የነበረው አንድ ዳቦ አሁን የሃምሳ ሳንቲም ጭማሪ ማሳየቱን ተናግረዋል፡፡ዳቦውን በቤት ውስጥ ለማዘጋጀት ቢሞክሩም የዱቄት ዋጋ በአንዴ ከ17 ብር ወደ 22 ብር በማደጉ  የመግዛት አቅማቸውን እንደተፈታተነው ተናግረዋል፡፡ከዚህ ቀደም መንግስት በዳቦ ዋጋ እና በመጠኑ ላይም ሲያደርግ የነበረው ቁጥጥር መላላቱ ለተጋነነ ዋጋ ጭማሪው ምክንያት መሆኑንም ነው አስተያየት ሰጪዋ ያብራሩት፡፡በጉለሌ ክፍለ ከተማ በሸቀጣ ሸቀጥ ንግድ ስራ የሚተዳደረው ወጣት ናስር ባርጊቾ የህብረተሰቡ ጥያቄ ትክክል መሆኑን አምኖ ዱቄቱን ከፋብሪካ ይረከቡ በነበረበት ዋጋ ላይ ከሶስት ብር በላይ ጭማሪ መደረጉ  ለዋጋው መናር ምክንያት መሆኑን ጠቅሷል፡፡የካኦጄጄ ምግብ ማምረቻ ኮምፕሌክስ ምክትል ሥራ አስኪያጅ አቶ ሙሉጌታ ቱሉ ስለሁኔታው ተጠይቀው ከመንግስት በሚቀርብላቸው ስንዴ ዱቄት ላይ ምንም ዓይነት ጭማሪ እንዳላደረጉ ገልጸዋል፡፡ይሁን እንጂ በመንግስት የሚቀርበው የስንዴ መጠን እየቀነሰ በመምጣቱ ከፋብሪካው ጋር ትስስር የተፈጠረላቸው 49 ዳቦ ቤቶች በበቂ ሁኔታ ዱቄት አለማግኘታቸውን ተናግረዋል፡፡ድርጅቱ ከነጋዴዎች የሚያገኘው የስንዴ ምርት ዕጥረት እና የዋጋ ጭማሪ በማሳየቱ በዱቄት ምርቱ ላይ መጠነኛ ጭማሪ ማድረጉን ግን አልሸሸጉም፡፡የሁሩታ ዱቄት ፋብሪካ ስራ አስኪጅ አቶ ፍስሃዬ ገብረሚካኤል እንዳሉት በየወሩ ከመንግስት የሚቀርበው 4ሺህ 566 ኩንታል ስንዴ  እየቀነሰ መጥቷል፡፡አቅርቦቱ በመጋቢት ወር ሙሉ ለሙሉ የተቋጠ ሲሆን በሚያዝያ ወርም ግማሹን ብቻ  ማግኘታቸውን ነው የተናገሩት፡፡መንግሥት በቂ የስንዴ ምርት ለገበያ ማቅረብ ከቻለ ችግሩ እንደሚቃለልም ጠቁመዋል፡፡በኢፌዴሪ ንግድ ሚኒስቴር የህዝብ ግኑኙነትና ኮምዩኒኬሽን ጉዳች ጽህፈት ቤት ሃላፊ አቶ ወንድሙ ፍላቴ ስለጉዳዩ ተጠይቀው በሰጡት ማብራሪያ የህብረተሰቡ ጥያቄ ተገቢና ትክክል መሆኑን አምነዋል፡፡ችግሩ የተፈጠረው  መንግስት  ከአምስት ወር በፊት ገዝቶ ማስገባት የነበረበት ስንዴ  በግዢ ሂደት መጓተት ወደ ሃገር ውስጥ ሳይገባ በመቅረቱ መሆኑን አብራርተዋል፡፡ችግሩን ለማቃለል ከዚህ ሳምንት ጀምሮ ከብሄራዊ አደጋ ስጋት ስራ አመራር ኮሚሽን ጋር በመተባበር ካለው ክምችት በመውሰድ ጊዜያዊ መፍትሄ በመሰጠት ላይ መሆኑን አብራርተዋል፡፡በአሁኑ ወቅት አስቸኳይ ጨረታ ወጥቶ ግዢ የማከናወን ስራ እየተሰራ መሆኑንም ነው ያብራሩት፡፡ጊዜያዊ ችግሩን  ምክንያት በማድረግ በዳቦ ዱቄትና ዳቦ ላይ ጭማሪ በሚያደርጉና ከተፈቀደው ግራም በታች የዳቦ ምርት በሚያመርቱ ነጋዴዎች ላይ  አስፈላጊው እርምጃ እንደሚወሰድም አቶ ወንድሙ አስረድተዋል፡፡ለችግሩ ዘላቂ መፍትሄ ለመስጠት 400 ሺህ ሜትሪክ ቶን ስንዴ ከውጭ የማስገባት ስራውም  እየተከናወነ ይገኛል ብለዋል፡፡መንግስት አነስተኛ ገቢ ያላቸው ህብረተሰብ ክፍሎች በተመጣጣኝ ዋጋ ምርቱን እንዲያገኙ በማሰብ በየወሩ 462 ሺህ ኩንታል ስንዴ እያቀረበመም ይገኛል ነው ያሉት፡፡(ኢዜአ)